title: Komisijas Īstenošanas regula (ES) 2016/1153 (2016. gada 14. jūlijs), ar ko attiecībā uz 2016. kalendāro gadu nosaka tiešo maksājumu korekcijas likmi atbilstīgi Eiropas Parlamenta un Padomes Regulai (ES) Nr. 1306/2013

text:
               15.7.2016

               LV

               Eiropas Savienības Oficiālais Vēstnesis

               L 190/76

         KOMISIJAS ĪSTENOŠANAS REGULA (ES) 2016/1153
   (2016. gada 14. jūlijs),
   ar ko attiecībā uz 2016. kalendāro gadu nosaka tiešo maksājumu korekcijas likmi atbilstīgi Eiropas Parlamenta un Padomes Regulai (ES) Nr. 1306/2013
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 3. punktu,
   apspriedusies ar Lauksaimniecības fondu komiteju,
   tā kā:

               (1)

               Saskaņā ar Regulas (ES) Nr. 1306/2013 25. pantu rezerve, kas paredzēta, lai lauksaimniecības nozarei sniegtu papildu atbalstu nopietnu krīžu gadījumā, kuras ietekmē lauksaimniecisko ražošanu vai lauksaimniecības produktu izplatīšanu, jāizveido, katra gada sākumā ar minētās regulas 26. pantā minēto finanšu disciplīnas mehānismu piemērojot samazinājumu tiešajiem maksājumiem.

               (2)

               Kā paredzēts Regulas (ES) Nr. 1306/2013 26. panta 1. punktā, lai nodrošinātu Padomes Regulā (ES, Euratom) Nr. 1311/2013 (2) noteikto maksimālo gada apjomu ievērošanu attiecībā uz finansējumu ar tirgu saistītiem izdevumiem un tiešajiem maksājumiem, tiešo maksājumu korekcijas likme jānosaka tad, ja prognozes attiecībā uz to pasākumu finansējumu, kuriem jāiekļaujas minētajā maksimālajā apakšapjomā konkrētajā finanšu gadā, liecina, ka maksimāli pieļaujamais gada apjoms tiks pārsniegts.

               (3)

               Summa, kas paredzēta rezervei krīzes situācijām lauksaimniecības nozarē un kas iekļauta Komisijas 2017. gada budžeta projektā, ir EUR 450,5 miljoni pašreizējās cenās. Lai segtu minēto summu, finanšu disciplīnas mehānisms ir jāpiemēro tiešajiem maksājumiem, kurus attiecībā uz 2016. kalendāro gadu veic saskaņā ar Eiropas Parlamenta un Padomes Regulas (ES) Nr. 1307/2013 (3) I pielikumā uzskaitītajām atbalsta shēmām.

               (4)

               Prognozes par tiešajiem maksājumiem un ar tirgu saistītiem izdevumiem, kas noteiktas Komisijas 2017. gada budžeta projektā, liecina, ka turpmāka finanšu disciplīna nav vajadzīga.

               (5)

               Rīkojoties saskaņā ar Regulas (ES) Nr. 1306/2013 26. panta 2. punktu, Komisija 2016. gada 22. martā pieņēma priekšlikumu Eiropas Parlamenta un Padomes regulai, ar ko attiecībā uz 2016. kalendāro gadu nosaka tiešo maksājumu korekcijas likmi, kura paredzēta Regulā (ES) Nr. 1306/2013 (4).

               (6)

               Eiropas Parlaments un Padome līdz 2016. gada 30. jūnijam nav noteikuši korekcijas likmi. Tāpēc saskaņā ar Regulas (ES) Nr. 1306/2013 26. panta 3. punktu Komisijai ar īstenošanas aktu ir jānosaka korekcijas likme un nekavējoties jāinformē par to Eiropas Parlaments un Padome.

               (7)

               Saskaņā ar Regulas (ES) Nr. 1306/2013 26. panta 4. punktu Komisija, balstoties uz tās rīcībā esošu jaunu informāciju, līdz 2016. gada 1. decembrim var pielāgot korekcijas likmi. Jaunas informācijas iegūšanas gadījumā Komisija ņems to vērā un līdz 2016. gada 1. decembrim pielāgos korekcijas likmi, pieņemot īstenošanas regulu, un iekļaus to 2017. gada budžeta projekta grozījumu vēstulē.

               (8)

               Parasti lauksaimnieki, kuri iesniedz tiešo maksājumu atbalsta pieteikumu par vienu kalendāro gadu (N), maksājumu saņem noteiktā maksājumu periodā, kas ir finanšu gadā (N + 1). Tomēr dalībvalstis zināmās robežās var veikt novēlotus maksājumus lauksaimniekiem pēc minētā maksājumu perioda. Šādus novēlotus maksājumus var veikt turpmākā finanšu gadā. Piemērojot finanšu disciplīnu konkrētam kalendārajam gadam, korekcijas likme nebūtu jāpiemēro maksājumiem, attiecībā uz kuriem atbalsta pieteikumi ir iesniegti citos kalendārajos gados, nevis kalendārajā gadā, kuram piemēro finanšu disciplīnu. Tāpēc, lai nodrošinātu vienlīdzīgu attieksmi pret lauksaimniekiem, ir atbilstīgi noteikt, ka korekcijas likme ir jāpiemēro tikai tiem maksājumiem, attiecībā uz kuriem atbalsta pieteikumi ir iesniegti kalendārajā gadā, kuram piemēro finanšu disciplīnu, neatkarīgi no tā, kad tiek veikts maksājums lauksaimniekiem.

               (9)

               Regulas (ES) Nr. 1307/2013 8. panta 1. punktā noteikts, ka tiešajiem maksājumiem piemērotā korekcijas likme, kura noteikta saskaņā ar Regulas (ES) Nr. 1306/2013 26. pantu, ir jāpiemēro tikai tiem tiešajiem maksājumiem, kas pārsniedz EUR 2 000 un kas jāpiešķir lauksaimniekiem attiecīgajā kalendārajā gadā. Turklāt Regulas (ES) Nr. 1307/2013 8. panta 2. punktā paredzēts, ka pakāpeniskas tiešo maksājumu ieviešanas rezultātā korekcijas likmi Horvātijai piemēro tikai no 2022. gada 1. janvāra. Tāpēc korekcijas likme, kas jānosaka ar šo regulu, nebūtu jāpiemēro maksājumiem, kurus saņem lauksaimnieki minētajā dalībvalstī,

         IR PIEŅĒMUSI ŠO REGULU.
   1. pants
   1.   Lai saskaņā ar Regulas (ES) Nr. 1306/2013 25. un 26. pantu noteiktu korekcijas likmi, saskaņā ar Regulas (ES) Nr. 1307/2013 8. panta 1. punktu tiešo maksājumu summas, kas piešķiramas lauksaimniekiem atbilstīgi Regulas (ES) Nr. 1307/2013 I pielikumā uzskaitītajām atbalsta shēmām un pārsniedz EUR 2 000 par atbalsta pieteikumu, kurš iesniegts attiecībā uz 2016. kalendāro gadu, samazina par korekcijas likmi 1,366744 %.
   2.   Šā panta 1. punktā minētais samazinājums neattiecas uz Horvātiju.
   2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 14. jūlijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 549. lpp.

      (2)  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).

      (3)  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).

      (4)  COM(2016) 159 final.


title: Komisijas Īstenošanas regula (ES) Nr. 882/2013 ( 2013. gada 13. septembris ), ar ko nosaka no 2013. gada 16. septembra piemērojamo ievedmuitas nodokli labības nozarē

text:
               14.9.2013

               LV

               Eiropas Savienības Oficiālais Vēstnesis

               L 245/11

         KOMISIJAS ĪSTENOŠANAS REGULA (ES) Nr. 882/2013
   (2013. gada 13. septembris),
   ar ko nosaka no 2013. gada 16. septembra piemērojamo ievedmuitas nodokli labības nozarē
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1),
   ņemot vērā Komisijas 2010. gada 20. jūlija Regulu (ES) Nr. 642/2010 par Padomes Regulas (EK) Nr. 1234/2007 piemērošanas noteikumiem attiecībā uz ievedmuitas nodokļiem labības nozarē (2) un jo īpaši tās 2. panta 1. punktu,
   tā kā:

               (1)

               Regulas (EK) Nr. 1234/2007 136. panta 1. punktā paredzēts, ka produktiem ar KN kodu 1001 19 00, 1001 11 00, ex 1001 91 20 (parastie kvieši (sēklas)), ex 1001 99 00 (augstākā labuma parastie kvieši, izņemot sēklas), 1002 10 00, 1002 90 00, 1005 10 90, 1005 90 00, 1007 10 90 un 1007 90 00 ievedmuitas nodoklis ir vienāds ar intervences cenu šādu produktu ievešanai, kura palielināta par 55 % un no kuras atskaitīta attiecīgajam sūtījumam piemērojamā CIF importa cena. Tomēr šis nodoklis nedrīkst pārsniegt kopējā muitas tarifa nodokļu likmi.

               (2)

               Regulas (EK) Nr. 1234/2007 136. panta 2. punktā paredzēts, ka šā panta 1. punktā minētā ievedmuitas nodokļa aprēķināšanas nolūkā regulāri nosaka reprezentatīvas CIF importa cenas attiecīgajiem produktiem.

               (3)

               Saskaņā ar Regulas (ES) Nr. 642/2010 2. panta 2. punktu produktiem ar KN kodu 1001 19 00, 1001 11 00, ex 1001 91 20 (parastie kvieši (sēklas)), ex 1001 99 00 (augstākā labuma parastie kvieši, izņemot sēklas), 1002 10 00, 1002 90 00, 1005 10 90, 1005 90 00, 1007 10 90 un 1007 90 00 cena, kas jāizmanto ievedmuitas nodokļa aprēķinam, ir reprezentatīvā dienas CIF importa cena, kas noteikta, kā precizēts minētās regulas 5. pantā.

               (4)

               Laikposmam no 2013. gada 16. septembra jānosaka ievedmuitas nodoklis, ko piemēro līdz tam laikam, kamēr stājas spēkā jauns ievedmuitas nodoklis.

               (5)

               Tā kā jānodrošina šā pasākuma piemērošana iespējami drīzāk pēc atjaunināto datu nosūtīšanas, šai regulai jāstājas spēkā tās publicēšanas dienā,

         IR PIEŅĒMUSI ŠO REGULU.
   1. pants
   No 2013. gada 16. septembra piemērojamais Regulas (EK) Nr. 1234/2007 136. panta 1. punktā minētais ievedmuitas nodoklis labības nozarē, pamatojoties uz II pielikumā norādītajiem datiem, ir noteikts šīs regulas I pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 13. septembrī

            Komisijas un tās priekšsēdētāja vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 299, 16.11.2007., 1. lpp.

      (2)  OV L 187, 21.7.2010., 5. lpp.

      I PIELIKUMS

         Regulas (EK) Nr. 1234/2007 136. panta 1. punktā minēto produktu ievedmuitas nodoklis, ko piemēro no 2013. gada 16. septembra

                  KN kods

                  Preču apraksts

                  Ievedmuitas nodoklis (1)

                  (EUR/t)

                  1001 19 00
                  1001 11 00

                  Cietie KVIEŠI (augstākā kvalitāte)

                  0,00

                  vidēji augsta kvalitāte

                  0,00

                  zema kvalitāte

                  0,00

                  ex 1001 91 20

                  Parastie KVIEŠI (sēklas)

                  0,00

                  ex 1001 99 00

                  Parastie KVIEŠI (augstākā kvalitāte, izņemot sēklas)

                  0,00

                  1002 10 00
                  1002 90 00

                  RUDZI

                  0,00

                  1005 10 90

                  KUKURŪZA (sēklas, izņemot hibrīdu sēklas)

                  0,00

                  1005 90 00

                  KUKURŪZA (izņemot sēklas) (2)

                  0,00

                  1007 10 90
                  1007 90 00

                  Graudu SORGO (izņemot sēšanai paredzētus hibrīdus)

                  0,00

         (1)  Saskaņā ar Regulas (ES) Nr. 642/2010 2. panta 4. punkta noteikumiem importētājs var saņemt šādu nodokļa samazinājumu:

                  —

                  EUR 3 par tonnu, ja izkraušanas osta atrodas Vidusjūras (ārpus Gibraltāra jūras šauruma) vai Melnās jūras piekrastē un ja preces Savienībā ievestas pa Atlantijas okeānu vai Suecas kanālu,

                  —

                  EUR 2 par tonnu, ja izkraušanas osta atrodas Dānijā, Igaunijā, Īrijā, Latvijā, Lietuvā, Polijā, Somijā, Zviedrijā, Apvienotajā Karalistē vai Ibērijas pussalas Atlantijas piekrastē un ja preces Savienībā ievestas pa Atlantijas okeānu.

         (2)  Importētājs var saņemt vienotas likmes samazinājumu, kura apmērs ir 24 EUR/t, ja ir izpildīti Regulas (ES) Nr. 642/2010 3. pantā paredzētie nosacījumi.

      II PIELIKUMS

         Dati I pielikumā noteiktā ievedmuitas nodokļa aprēķināšanai

      30.8.2013-12.9.2013

                  1.

                  Vidējie rādītāji par pārskata periodu, kas minēts Regulas (ES) Nr. 642/2010 2. panta 2. punktā:

                              (EUR/t)

                              Parastie kvieši (1)

                              Kukurūza

                              Cietie kvieši (augsta kvalitāte)

                              Cietie kvieši (vidēja kvalitāte) (2)

                              Cietie kvieši (zema kvalitāte) (3)

                              Birža

                              Minnéapolis

                              Chicago

                              —

                              —

                              —

                              Kotējums

                              211,95

                              142,54

                              —

                              —

                              —

                              FOB cena, ASV

                              —

                              —

                              227,15

                              217,15

                              197,15

                              Piemaksa par Persijas līča reģionu

                              —

                              27,64

                              —

                              —

                              —

                              Piemaksa par Lielo Ezeru reģionu

                              36,18

                              —

                              —

                              —

                              —

                  2.

                  Vidējie rādītāji par pārskata periodu, kas minēts Regulas (ES) Nr. 642/2010 2. panta 2. punktā:

                              Fraktēšanas izmaksas: Meksikas līcis–Roterdama

                              16,23 EUR/t

                              Fraktēšanas izmaksas: Lielo Ezeru reģions–Roterdama

                              50,08 EUR/t

         (1)  Ietverta piemaksa 14 EUR/t apmērā (Regulas (ES) Nr. 642/2010 5. panta 3. punkts).

         (2)  Atlaide 10 EUR/t apmērā (Regulas (ES) Nr. 642/2010 5. panta 3. punkts).

         (3)  Atlaide 30 EUR/t apmērā (Regulas (ES) Nr. 642/2010 5. panta 3. punkts).


title: Komisijas Īstenošanas regula (ES) Nr. 1155/2012 ( 2012. gada 5. decembris ), ar ko 183. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kas saistītas ar Al-Qaida tīklu

text:
               7.12.2012

               LV

               Eiropas Savienības Oficiālais Vēstnesis

               L 335/40

         KOMISIJAS ĪSTENOŠANAS REGULA (ES) Nr. 1155/2012
   (2012. gada 5. decembris),
   ar ko 183. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kas saistītas ar Al-Qaida tīklu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kas saistītas ar Al-Qaida tīklu (1), un jo īpaši tās 7. panta 1. punkta a) apakšpunktu un 7.a panta 5. punktu,
   tā kā:

               (1)

               Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

               (2)

               Apvienoto Nāciju Organizācijas Drošības padomes Sankciju komiteja 2012. gada 26. novembrī nolēma svītrot sešas organizācijas no to personu, grupu un organizāciju saraksta, uz kurām būtu jāattiecina līdzekļu un saimniecisko resursu iesaldēšana.

               (3)

               Tādēļ attiecīgi būtu jāatjaunina Regulas (EK) Nr. 881/2002 I pielikums,

         IR PIEŅĒMUSI ŠO REGULU.
   1. pants
   Regulas (EK) Nr. 881/2002 I pielikumu groza saskaņā ar šīs regulas pielikumu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 5. decembrī

            Komisijas un tās priekšsēdētāja vārdā –

            Ārpolitikas instrumentu dienesta vadītājs

      (1)  OV L 139, 29.5.2002., 9. lpp.

      PIELIKUMS
      Regulas (EK) Nr. 881/2002 I pielikumu groza šādi.
      Pozīcijā “Juridiskās personas, grupas un organizācijas” svītro šādus ierakstus:

                  a)

                     “Al-Hamati Sweets Bakeries. Adrese: Al-Mukallah, Hadhramawt Governorate, Yemen. Papildu informācija: a) īpašnieks – Mohammad Hamdi Mohammad Sadiq al-Ahdal; b) saskaņā ar ziņojumiem vairs nepastāv. 2.a panta 4. punkta b) apakšpunktā minētais paziņošanas datums: 17.10.2001.”

                  b)

                     “Benevolence International Foundation (alias a) Al-Bir Al-Dawalia, b) BIF, c) BIF-USA, d) Mezhdunarodnyj Blagotvoritel’nyj Fond). Adrese: a) 8820, Mobile Avenue, 1A, Oak Lawn, Illinois, 60453, United States of America, b) P.O. box 548, Worth, Illinois, 60482, United States of America, c) (iepriekšējā atrašanās vieta) 9838, S. Roberts Road, Suite 1W, Palos Hills, Illinois, 60465, United States of America, d) (iepriekšējā atrašanās vieta) 20- 24, Branford Place, Suite 705, Newark, New Jersey, 07102, United States of America, e) PO box 1937, Khartoum, Republic of the Sudan, f) Bangladeša, g) Gazas sektors, h) Jemena. Papildu informācija: a) darba devēja identifikācijas numurs: 36-3823186 (Amerikas Savienotās Valstis), b) Nīderlandē esošā fonda nosaukums: Stichting Benevolence International Nederland (BIN).”

                  c)

                     “Bosanska Idealna Futura (alias a) BIF-Bosnia, b) Bosnian Ideal Future. Papildu informācija: a) Bosanska Idealna Futura tika oficiāli reģistrēta Bosnijā un Hercegovinā kā asociācija un humānās palīdzības organizācijas ar reģistrācijas numuru 59; b) tā bija Benevolence International Foundation Bosnijas un Hercegovinas biroju tiesību un saistību pārņēmēja, kas veic darbību kā BECF Charitable Educational Center, Benevolence Educational Center; c) 2008. gada decembrī Bosanska Idealna Futura vairs nepastāvēja. Regulas 2.a panta 4. punkta b) apakšpunktā noteiktā diena: 21.11.2002.”

                  d)

                     “Heyatul Ulya. Adrese: Mogadishu, Somalia. Regulas 2.a panta 4. punkta b) apakšpunktā minētais paziņošanas datums: 9.11.2001.”

                  e)

                     “Red Sea Barakat Company Limited. Adrese: Mogadishu, Somalia. Regulas 2.a panta 4. punkta b) apakšpunktā minētais paziņošanas datums: 9.11.2001.”

                  f)

                     “Somali Internet Company. Adrese: Mogadishu, Somalia. Regulas 2.a panta 4. punkta b) apakšpunktā minētais paziņošanas datums: 9.11.2001.”


title: Komisijas Īstenošanas regula (ES) Nr. 669/2011 ( 2011. gada 12. jūlijs ), ar kuru groza Regulu (EK) Nr. 376/2008, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem

text:
               13.7.2011

               LV

               Eiropas Savienības Oficiālais Vēstnesis

               L 183/4

         KOMISIJAS ĪSTENOŠANAS REGULA (ES) Nr. 669/2011
   (2011. gada 12. jūlijs),
   ar kuru groza Regulu (EK) Nr. 376/2008, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 134. pantu saistībā ar tās 4. pantu,
   tā kā:

               (1)

               Importa un eksporta pārvaldības nolūkā Komisija ir pilnvarota noteikt, kurus produktus importējot vai eksportējot būs jāuzrāda licence. Novērtējot licenču sistēmas nepieciešamību, Komisijai jāņem vērā piemēroti tirgus pārvaldības instrumenti un īpaši attiecībā uz importa uzraudzību.

               (2)

               Pēc tam, kad ābolu ražotāji Eiropas Savienībā nonāca grūtībās, cita starpā tādēļ, ka būtiski pieauga ābolu imports no dažām dienvidu puslodes trešām valstīm, ar Komisijas Regulu (EK) Nr. 376/2008 (2) tika ieviesta licences prasība, importējot svaigus ābolus ar KN kodu 0808 10 80.

               (3)

               Pašlaik efektīvu importa uzraudzību iespējams nodrošināt citā veidā. Vienkāršības labad un lai atvieglotu dalībvalstīm un tirgus dalībniekiem administratīvo slogu, prasība par importa licences nepieciešamību attiecībā uz āboliem būtu jāatceļ, beidzoties pašreizējam periodam, kurā var piemērot papildu nodokli, kas minēts XVIII pielikumā Komisijas 2011. gada 7. jūnija Īstenošanas regulai (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (3).

               (4)

               Tāpēc attiecīgi būtu jāgroza Regula (EK) Nr. 376/2008.

               (5)

               Skaidrības labad ir lietderīgi paredzēt noteikumus importa licencēm, kas izsniegtas attiecībā uz svaigiem āboliem ar KN kodu 0808 10 80 un kuras šīs regulas piemērošanas dienā vēl ir derīgas.

               (6)

               Lauksaimniecības tirgu kopīgās organizācijas pārvaldības komiteja nav sniegusi atzinumu tās priekšsēdētāja noteiktajā termiņā,

         IR PIEŅĒMUSI ŠO REGULU.
   1. pants
   Regulas (EK) Nr. 376/2008 II pielikuma I daļas G punktu aizstāj ar šādu:

      “G.   Augļi un dārzeņi
         (Regulas (EK) Nr. 1234/2007 I pielikuma IX daļa)

                  KN kods

                  Apraksts

                  Nodrošinājums

                  Derīguma termiņš:

                  Neto daudzums (4)

                  0703 20 00

                  Ķiploki, svaigi vai atdzesēti, ieskaitot produktus, kas importēti saskaņā ar tarifa kvotām, kas minēti 1. panta 2. punkta a) apakšpunkta iii) punktā

                  50 EUR/t

                  3 mēneši no izdošanas dienas saskaņā ar 22. panta 1. punktu

                  (—)

                  ex 0703 90 00

                  Citi sīpolu dārzeņi, svaigi vai dzesināti, ieskaitot produktus, kas importēti saskaņā ar tarifa kvotām, kas minēti 1. panta 2. punkta a) apakšpunkta iii) punktā

                  50 EUR/t

                  3 mēneši no izdošanas dienas saskaņā ar 22. panta 1. punktu

                  (—)

                              (—)

                              Jebkuram daudzumam vajadzīga licence vai sertifikāts.”

   2. pants
   Pēc ieinteresēto pušu pieprasījuma nodrošinājumu, kas iemaksāts saistībā ar importa licenču izdošanu attiecībā uz svaigiem āboliem ar KN kodu 0808 10 80, atbrīvo, ja ir ievēroti šādi nosacījumi:

               a)

               šīs regulas piemērošanas dienā licenču derīguma termiņš vēl nav beidzies;

               b)

               šīs regulas piemērošanas dienā licences ir izmantotas tikai daļēji vai nav izmantotas vispār.

         3. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2011. gada 1. septembra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 12. jūlijā

            Komisijas vārdā –

            priekšsēdētājs

         José Manuel BARROSO

      (1)  OV L 299, 16.11.2007., 1. lpp.

      (2)  OV L 114, 26.4.2008., 3. lpp.

      (3)  OV L 157, 15.6.2011., 1. lpp.

      (4)  Maksimālie daudzumi, par kuriem saskaņā ar 4. panta 1. punkta d) apakšpunktu nav vajadzīga licence vai sertifikāts. Šie ierobežojumi neattiecas uz importu ar atvieglotiem noteikumiem vai saskaņā ar tarifu kvotām.

               (—)

               Jebkuram daudzumam vajadzīga licence vai sertifikāts.”


title: Komisijas Īstenošanas regula (ES) 2017/873 (2017. gada 22. maijs) par atļauju no Escherichia coli iegūtu L-triptofānu lietot par barības piedevu visu sugu dzīvniekiem (Dokuments attiecas uz EEZ. )

text:
                  23.5.2017

                  LV

                  Eiropas Savienības Oficiālais Vēstnesis

                  L 134/14

            KOMISIJAS ĪSTENOŠANAS REGULA (ES) 2017/873
      (2017. gada 22. maijs)
      par atļauju no Escherichia coli iegūtu L-triptofānu lietot par barības piedevu visu sugu dzīvniekiem
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
      tā kā:

                  (1)

                  Regulā (EK) Nr. 1831/2003 noteikts, ka piedevu lietošanai dzīvnieku ēdināšanā vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. pantā paredzēts, ka piedevas, kuru lietošana atļauta saskaņā ar Padomes Direktīvu 82/471/EEK (2), jāizvērtē atkārtoti.

                  (2)

                  Ar Komisijas Direktīvu 88/485/EEK (3) L-triptofānu atļāva lietot bez laika ierobežojuma saskaņā ar Direktīvu 82/471/EEK. Pēc tam saskaņā ar Regulas (EK) Nr. 1831/2003 10. panta 1. punktu minēto piedevu kā esošu barības piedevu iekļāva lopbarības piedevu reģistrā.

                  (3)

                  Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu tika iesniegti pieteikumi L-triptofāna kā barības piedevas visu sugu dzīvniekiem atkārtotai izvērtēšanai. Saskaņā ar minētās regulas 7. pantu tika iesniegti arī pieteikumi, kuros lūdza atļaut lietot L-triptofānu visu sugu dzīvniekiem. Pieteikumiem bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                  (4)

                  Pieteikumi attiecas uz atļauju no Escherichia coli KCCM 11132P, Escherichia coli DSM 25084, Escherichia coli FERM BP-11200, Escherichia coli FERM BP-11354, Escherichia coli CGMCC 7.59 vai Escherichia coli CGMCC 3667 iegūtu L-triptofānu lietot par barības piedevu visu sugu dzīvniekiem, paredzot to klasificēt piedevu kategorijā “uzturfizioloģiskās piedevas”.

                  (5)

                  Eiropas Pārtikas nekaitīguma iestāde (“Iestāde”) 2013. gada 11. septembra (4), 2014. gada 10. aprīļa (5), 2014. gada 9. septembra (6), 2015. gada 29. janvāra (7), 2015. gada 10. septembra (8), 2015. gada 1. decembra (9), 2017. gada 25. janvāra (10) un 2017. gada 25. janvāra (11) atzinumos secināja, ka, ievērojot ierosinātos lietošanas nosacījumus, no Escherichia coli KCCM 11132P, Escherichia coli DSM 25084, Escherichia coli FERM BP-11200, Escherichia coli FERM BP-11354, Escherichia coli CGMCC 7.59 un Escherichia coli CGMCC 3667 iegūtam L-triptofānam nav nelabvēlīgas ietekmes uz dzīvnieku veselību, cilvēka veselību vai vidi un ka to var uzskatīt par efektīvu neaizstājamās aminoskābes triptofāna avotu dzīvnieku ēdināšanā; no Escherichia coli DSM 25084 iegūta L-triptofāna atļaujas pieteikuma iesniedzējs sniedza pierādījumus, ka mainot ražošanas procesu, piedevas endotoksīna līmenis ir samazināts līdz pieņemamam; lai piedevā esošais L-triptofāns būtu pilnībā efektīvs atgremotājiem, tas būtu jāpasargā no sadalīšanās spureklī. Iestāde uzskata, ka īpašas prasības attiecībā uz uzraudzību pēc laišanas tirgū nav nepieciešamas. Tā arī pārbaudīja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                  (6)

                  L-triptofāna novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc šo vielu būtu jāļauj lietot tā, kā norādīts šīs regulas pielikumā.

                  (7)

                  Nekaitīguma apsvērumi neliek L-triptofāna atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                  (8)

                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

            IR PIEŅĒMUSI ŠO REGULU.
      1. pants
      Atļaujas piešķiršana
      Pielikumā norādīto vielu, kas iekļauta piedevu kategorijā “uzturfizioloģiskās piedevas” un funkcionālajā grupā “aminoskābes, to sāļi un analogi”, ir atļauts lietot par dzīvnieku barības piedevu atbilstīgi minētajā pielikumā izklāstītajiem nosacījumiem.
      2. pants
      Pārejas pasākumi
      1.   Ar Komisijas Direktīvu 88/485/EEK atļauto pielikumā specificēto vielu un to saturošus premiksus drīkst laist tirgū līdz 2017. gada 12. decembrim saskaņā ar noteikumiem, kas bija piemērojami pirms 2017. gada 12. jūnija, un lietot, līdz beidzas esošie krājumi.
      2.   Barības sastāvdaļas un barības maisījumus, kas satur 1. punktā minēto vielu un ir ražoti un marķēti pirms 2018. gada 12. jūnija saskaņā ar noteikumiem, kas bija piemērojami pirms 2017. gada 12. jūnija, drīkst laist tirgū un lietot, līdz beidzas esošie krājumi, ja tie ir paredzēti produktīvo dzīvnieku barošanai.
      3.   Barības sastāvdaļas un barības maisījumus, kas satur 1. punktā minēto vielu un ir ražoti un marķēti pirms 2019. gada 12. jūnija saskaņā ar noteikumiem, kas bija piemērojami pirms 2017. gada 12. jūnija, drīkst laist tirgū un lietot, līdz beidzas esošie krājumi, ja tie ir paredzēti neproduktīvo dzīvnieku barošanai.
      3. pants
      Stāšanās spēkā
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2017. gada 22. maijā

               Komisijas vārdā –

               priekšsēdētājs

            Jean-Claude JUNCKER

         (1)  OV L 268, 18.10.2003., 29. lpp.

         (2)  Padomes 1982. gada 30. jūnija Direktīva 82/471/EEK par dažiem produktiem, ko izmanto dzīvnieku barībā (OV L 213, 21.7.1982., 8. lpp.).

         (3)  Komisijas 1988. gada 26. jūlija Direktīva 88/485/EEK, ar kuru groza pielikumu Padomes Direktīvai 82/471/EEK par dažiem produktiem, ko izmanto dzīvnieku barībā (OV L 239, 30.8.1988., 36. lpp.).

         (4)  EFSA Journal 2013; 11(10):3368.

         (5)  EFSA Journal 2014; 12(5):3673.

         (6)  EFSA Journal 2014; 12(10):3826.

         (7)  EFSA Journal 2015; 13(2):4015.

         (8)  EFSA Journal 2015; 13(9):4238.

         (9)  EFSA Journal 2016; 14(1):4343.

         (10)  EFSA Journal 2017; 15(2):4712.

         (11)  EFSA Journal 2017; 15(3):4705.

         PIELIKUMS

                     Piedevas identifikācijas numurs

                     Atļaujas turētāja nosaukums

                     Piedeva

                     Sastāvs, ķīmiskā formula, apraksts, analīzes metode

                     Dzīvnieku suga vai kategorija

                     Maksimālais vecums

                     Minimālais saturs

                     Maksimālais saturs

                     Citi noteikumi

                     Atļaujas derīguma termiņš

                     mg/kg kompleksās barības ar mitruma saturu 12 %

                        Kategorija: uzturfizioloģiskās piedevas. Funkcionālā grupa: aminoskābes, to sāļi un analogi

                     3c440

                     —

                     L-triptofāns

                        Piedevas sastāvs

                     Pulveris ar minimālo L-triptofāna saturu 98 % (sausnā).
                     Maksimālais1,1′-etilidēn-bis-L-triptofāna (EBT) saturs 10 mg/kg

                        Aktīvās vielas raksturojums

                     L-triptofāns, kas iegūts, fermentējot ar Escherichia coli KCCM 11132P vai ar

                        Escherichia coli DSM 25084, vai ar

                        Escherichia coli FERM BP-11200, vai ar

                        Escherichia coli FERM BP-11354, vai ar

                        Escherichia coli CGMCC 7.59, vai ar

                        Escherichia coli CGMCC 3667.
                     Ķīmiskā formula: C11H12N2O2

                        CAS Nr.: 73-22-3

                        Analīzes metodes
                         (1)

                     L-triptofāna identificēšanai barības piedevā:

                                 —

                                 pārtikas ķīmisko vielu kodeksa “Monogrāfija par L-triptofānu”.

                           Triptofāna noteikšanai barības piedevā un premiksos:

                                 —

                                 augsti efektīvā šķidrumhromatogrāfija kombinācijā ar fluorescences detektēšanu (HPLC-FD) – EN ISO 13904-2016.

                           Triptofāna noteikšanai barības piedevā, premiksos, kombinētajā barībā un barības sastāvdaļās:

                                 —

                                 augsti efektīvā šķidrumhromatogrāfija (HPLC) kombinācijā ar fluorescences detektēšanu, Komisijas Regula (EK) Nr. 152/2009 (OV L 54, 26.2.2009., 1. lpp.) (III pielikums, G).

                     Visas sugas

                     —

                     —

                     —

                                 1.

                                 L-triptofānu drīkst laist tirgū un lietot par barības piedevu preparāta veidā.

                                 2.

                                 Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu riskus, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem minētos riskus novērst vai samazināt līdz minimumam nav iespējams, piedevu un premiksus lieto, izmantojot individuālos aizsarglīdzekļus, ieskaitot elpceļu aizsarglīdzekļus, aizsargbrilles un cimdus.

                                 3.

                                 Endotoksīna saturs piedevā un tā putētspēja nodrošina, ka maksimālā ekspozīcija endotoksīnam ir 1 600  SV endotoksīnu/m3 gaisa (2).

                                 4.

                                 Atgremotājiem paredzētam L-triptofānam ir veikta pretspurekļa apstrāde.

                                 5.

                                 Norādes piedevas marķējumā:
                                 mitruma saturs.

                     2027. gada 12. jūnijs

            (1)  Sīkāka informācija par analīzes metodēm pieejama references laboratorijas tīmekļvietnē: https://ec.europa.eu/jrc/en/eurl/feed-additives/evaluation-reports.

            (2)  Ekspozīcija aprēķināta, balstoties uz endotoksīna līmeni un piedevas putētspēju saskaņā ar metodi, ko izmanto EFSA (EFSA Journal 2017;15(3):4705); analīzes metode: Eiropas Farmakopeja 2.6.14. (bakteriālie endotoksīni).


title: Komisijas Īstenošanas regula (ES) Nr. 245/2012 ( 2012. gada 20. marts ), ar ko groza Regulu (EK) Nr. 1187/2009 attiecībā uz piena un piena produktu eksportu uz Dominikānas Republiku

text:
               21.3.2012

               LV

               Eiropas Savienības Oficiālais Vēstnesis

               L 81/37

         KOMISIJAS ĪSTENOŠANAS REGULA (ES) Nr. 245/2012
   (2012. gada 20. marts),
   ar ko groza Regulu (EK) Nr. 1187/2009 attiecībā uz piena un piena produktu eksportu uz Dominikānas Republiku
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 170. pantu, 171. panta 1. punktu saistībā ar tā 4. pantu,
   tā kā:

               (1)

               Ar 27. pantu Komisijas 2009. gada 27. novembra Regulā (EK) Nr. 1187/2009, ar ko nosaka īpašus sīki izstrādātus noteikumus par to, kā piemērot Padomes Regulu (EK) Nr. 1234/2007 attiecībā uz piena un piena produktu eksporta licencēm un eksporta kompensācijām (2), ir noteikts, ka saskaņā ar kvotu, kas atvērta, lai uz Dominikānas Republiku eksportētu piena pulveri, prioritāte tiek piešķirta produktiem, kas atbilst konkrētiem eksporta kompensāciju nomenklatūras kodiem. Šo ierobežojumu ieviesa, lai nepieļautu, ka tiek iesniegts pārāk daudz licences pieteikumu, kas varētu izraisīt tirgus sadrumstalošanos un radīt Savienības eksportētājiem risku zaudēt tirgus daļu.

               (2)

               Daudzumi, par kuriem tika iesniegti pieteikumi 2011./2012. kvotas gadā, pirmo reizi bija zemāki par pieejamajiem kvotas daudzumiem. Ja paliek pāri neizmantoti daudzumi, tie jāpiešķir pieteikumu iesniedzējiem, kuri sākotnēji bija ieinteresēti saņemt lielāku daudzumu par pieprasīto, ar nosacījumu, ka attiecīgi tiek palielināta drošības nauda.

               (3)

               Lai optimizētu kvotas izmantojumu turpmākajos gados, ir jāpaplašina licences pieteikumu izmantošanas tvērums, to attiecinot uz visiem produktiem, uz kuriem attiecas tarifa kvota, kā noteikts Ekonomikas partnerattiecību nolīgumā starp Cariforum valstīm, no vienas puses, un Eiropas Kopienu un tās dalībvalstīm, no otras puses (3), kura parakstīšanu un provizorisku piemērošanu apstiprināja ar Padomes Lēmumu 2008/805/EK (4). Turklāt attiecībā uz eksporta licenču derīgumu Regulas (EK) Nr. 1187/2009 6. panta 2. punktā paredzēto atkāpi nedrīkstētu ierobežot, attiecinot to tikai uz tiem produktiem, kas ietilpst vienā produktu kategorijā, kā teikts minētās regulas I pielikumā, bet šīs atkāpes piemērošanas joma ir jāpaplašina, attiecinot to uz visiem produktiem, uz kuriem attiecas tarifa kvota.

               (4)

               Tā kā kopš 2008. gada eksporta kompensācijas ir noteiktas 0 apmērā, eksporta licenču pieteikumos un licencēs būtu jāatspoguļo kombinētās nomenklatūras kodi, nevis eksporta kompensāciju nomenklatūras kodi. Attiecīgie noteikumi būtu atbilstoši jāpielāgo.

               (5)

               Labas pārvaldības praksei daudzumi, par kuriem licences ir izdotas, ir jāpaziņo Komisijai agrāk par 31. augustu. Attiecīgi noteikums sniegt paziņojumu par piešķirtajiem daudzumiem ir lieks, un to var atcelt.

               (6)

               Regulas (EK) Nr. 1187/2009 28. panta 3. punkta a) apakšpunktā ir noteikts, ka eksporta licences pieteikumu var pieņemt tikai tad, ja pieteikuma iesniedzēji iemaksā drošības naudu saskaņā ar minētās regulas 9. pantu. Tādējādi 33. panta 1. punktā paredzētais atbrīvojums no minētās regulas 9. panta piemērošanas nav adekvāts.

               (7)

               Tāpēc Regula (EK) Nr. 1187/2009 būtu attiecīgi jāgroza.

               (8)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,

         IR PIEŅĒMUSI ŠO REGULU.
   1. pants
   Regulu (EK) Nr. 1187/2009 groza šādi:

               1)

               regulas 27. panta 2. punkta pirmo daļu aizstāj ar šādu:
               “Licences pieteikumus var iesniegt par visiem produktiem, kas atbilst KM kodiem 0402 10, 0402 21 un 0402 29.”;

               2)

               regulas 28. panta 3. punkta pirmo daļu aizstāj ar šādu:
               “Lai eksporta licences pieteikumu pieņemtu, par katru kombinētās nomenklatūras produkta kodu var iesniegt tikai vienu eksporta licences pieteikumu, un visi pieteikumi vienas dalībvalsts kompetentajai iestādei ir jāiesniedz vienlaikus.”;

               3)

               regulas 31. pantu groza šādi:

                           a)

                           panta 1. punkta pirmo daļu aizstāj ar šādu:
                           “Ne vēlāk kā piektajā darbdienā pēc licences pieteikumu iesniegšanai paredzētā laikposma beigām dalībvalstis attiecībā uz katru no abām kvotas daļām un katru produkta kodu kombinētajā nomenklatūrā paziņo Komisijai par daudzumiem, par kuriem iesniegti licenču pieteikumi, vai arī – attiecīgā gadījumā –, ka pieteikumi nav iesniegti.”;

                           b)

                           panta 2. punkta trešo un ceturto daļu aizstāj ar šādu:
                           “Ja pēc piešķīruma koeficienta piemērošanas katrs pieteikuma iesniedzējs saņem daudzumu, kas mazāks par 20 tonnām, pieteikuma iesniedzēji drīkst atsaukt savus pieteikumus. Šādos gadījumos viņi dara to zināmu kompetentajai iestādei trīs darbdienu laikā pēc Komisijas lēmuma publikācijas. Drošības naudu atmaksā uzreiz. Kompetentā iestāde astoņās darbdienās kopš lēmuma publicēšanas informē Komisiju par daudzumiem, kuri noteikti atbilstīgi kombinētajā nomenklatūrā noteiktajiem produktu kodiem un par kuriem tika atsaukti pieteikumi un atmaksātas drošības naudas summas.
                           Ja licenču pieteikumi ir iesniegti par produktu daudzumiem, kas nepārsniedz 28. panta 1. punktā minētās kvotas, Komisija atlikušos daudzumus piešķir proporcionāli daudzumiem, par kuriem iesniegti pieteikumi, nosakot piešķīruma koeficientu. Summu, ko iegūst, piemērojot piešķīruma koeficientu, noapaļo uz leju līdz veselam kilogramam. Nedēļas laikā no koriģētā piešķīruma publicēšanas dienas tirgus dalībnieki informē kompetento iestādi par papildu daudzumu, ko tie akceptē. Attiecīgi palielina iemaksātās drošības naudas summu.”;

               4)

               regulas 32. pantu groza šādi:

                           a)

                           panta 1. punkta trešo daļu aizstāj ar šādu:
                           “Dalībvalstis vēlākais līdz februāra beigām Komisijai paziņo attiecībā uz 28. panta 1. punktā minētajām abām kvotas daļām par daudzumiem, par kuriem nav izdotas licences, norādot tos atbilstīgi kombinētajā nomenklatūrā noteiktajiem produktu kodiem.”;

                           b)

                           panta 2. punktam pievieno šādu daļu:
                           “Saskaņā ar 6. panta 2. punktu eksporta licences ir derīgas arī visiem tiem produktiem, kas atbilst 27. panta 2. punkta pirmajā daļā minētajiem kodiem.”;

                           c)

                           panta 5. punktu aizstāj ar šādu:
                           “5.   Vēlākais līdz katra gada 31. augustam dalībvalstis paziņo Komisijai attiecībā uz abām kvotas daļām, kas minētas 28. panta 1. punktā, un attiecībā uz iepriekšējo 12 mēnešu laikposmu, kā minēts 28. panta 1. punktā, norādot atbilstīgi kombinētajā nomenklatūrā noteiktajiem produktu kodiem:

                                       —

                                       daudzumu, par kuru licences netika izdotas vai tika atceltas,

                                       —

                                       eksportēto daudzumu.”;

               5)

               regulas 33. panta 1. punktu aizstāj ar šādu:
               “1.   Piemēro II nodaļu, izņemot 7. un 10. pantu.”.

         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2012./2013. kvotu gada.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 20. martā

            Komisijas vārdā –

            priekšsēdētājs

         José Manuel BARROSO

      (1)  OV L 299, 16.11.2007., 1. lpp.

      (2)  OV L 318, 4.12.2009., 1. lpp.

      (3)  OV L 289, 30.10.2008., 3. lpp.

      (4)  OV L 289, 30.10.2008., 1. lpp.


title: Komisijas Īstenošanas regula (ES) Nr. 1044/2012 ( 2012. gada 8. novembris ), ar ko piemēro atkāpi no Regulas (EEK) Nr. 2454/93 attiecībā uz izcelsmes noteikumiem, ko izmanto vispārējo tarifu preferenču sistēmā, lai ņemtu vērā Gvatemalas īpašo stāvokli attiecībā uz dažu zvejas produktu eksportu uz Eiropas Savienību

text:
               9.11.2012

               LV

               Eiropas Savienības Oficiālais Vēstnesis

               L 310/28

         KOMISIJAS ĪSTENOŠANAS REGULA (ES) Nr. 1044/2012
   (2012. gada 8. novembris),
   ar ko piemēro atkāpi no Regulas (EEK) Nr. 2454/93 attiecībā uz izcelsmes noteikumiem, ko izmanto vispārējo tarifu preferenču sistēmā, lai ņemtu vērā Gvatemalas īpašo stāvokli attiecībā uz dažu zvejas produktu eksportu uz Eiropas Savienību
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1992. gada 12. oktobra Regulu (EEK) Nr. 2913/92 par Kopienas Muitas kodeksa izveidi (1), un jo īpaši tās 247. pantu,
   ņemot vērā Komisijas 1993. gada 2. jūlija Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (2), un jo īpaši tās 89. panta 1. punkta b) apakšpunktu,
   tā kā:

               (1)

               Ar Padomes Regulu (EK) Nr. 732/2008 (3) par vispārējo tarifa preferenču sistēmas piemērošanu laikposmā no 2009. gada 1. janvāra Eiropas Savienība ir piešķīrusi vispārējās tarifa preferences Gvatemalai.

               (2)

               Regulā (EEK) Nr. 2454/93 minēta noteiktas izcelsmes produktu jēdziena definīcija, ko izmanto vispārējo tarifa preferenču sistēmā (“VPS”). Minētās regulas 89. pantā paredzēta atkāpe no minētās definīcijas piemērošanas par labu saņēmējām valstīm, kas izmanto VPS.

               (3)

               2012. gada 24. janvāra vēstulē Gvatemala iesniedza pieprasījumu piemērot atkāpi no VPS izcelsmes noteikumiem saskaņā ar Regulas (EEK) Nr. 2454/93 89. pantu. Gvatemala 2012. gada 28. marta2012. gada 21. jūnija un 2012. gada 27. jūnija vēstulēs iesniedza papildu informāciju, lai pamatotu šo pieprasījumu.

               (4)

               Pieprasījums attiecas uz kopējo gada daudzumu 4 000 tonnām termiski apstrādātu, saldētu un vakuumā iepakotu tunzivju fileju, t. s. “pusliemeņu” (turpmāk “tunzivju filejas”), kas atbilst KN kodam 1604 14 16, uz laikposmu no 2012. gada 1. aprīļa līdz 2013. gada 31. decembrim.

               (5)

               Pieprasījumā norādīts, ka bez atkāpes tiktu ievērojami ietekmēta Gvatemalas zivju apstrādes nozares spēja turpināt preferenciāla tarifa režīmam atbilstīgu tunzivju fileju eksportu uz Savienību.

               (6)

               Tādēļ ir vajadzīga atkāpe, lai dotu Gvatemalai pietiekami daudz laika, lai sagatavotu tās zivju apstrādes nozari atbilstīgi noteikumiem par tunzivju fileju preferenciālas izcelsmes statusa iegūšanu. Pietiekamais laiks vajadzīgs, lai Gvatemalas valdība un apstrādes nozares garantētu valsts izcelsmes tunzivju pienācīgu plūsmu.

               (7)

               Ņemot vērā esošo piegādes plūsmu un ražošanas modeļus, būtu jāpiešķir atkāpe attiecībā uz tunzivju fileju, kas atbilst KN kodam ex 1604 14 16, ikgadējo daudzumu 1 975 tonnas. Lai nodrošinātu, ka pagaidu atkāpe būtu ierobežota tikai uz laiku, kāds vajadzīgs, lai Gvatemalā panāktu atbilstību noteikumiem par tunzivju fileju preferenciālas izcelsmes statusa iegūšanu, atkāpe būtu jāpiešķir no 2012. gada 1. janvāra līdz 2013. gada 30. jūnijam. Kvotu apjoms 2013. gadā būtu jādefinē proporcionāli piešķirtajam atkāpes laikposmam. Līdz ar to kvotu apjomi būtu jānosaka 1 975 tonnas 2012. gadā un 987,5 tonnas 2013. gadā.

               (8)

               Lai nodrošinātu preferenciāla tarifa režīmam atbilstīgu apstrādātu zivju eksporta nepārtrauktību no Gvatemalas uz Savienību, atkāpe būtu jāpiešķir ar atpakaļejošu spēku no 2012. gada 1. janvāra.

               (9)

               Skaidrības labad un lai attiecībā uz tunzivju filejām, kas atbilst KN kodam ex 1604 14 16, varētu izmantot atkāpes sniegtās priekšrocības, ir lietderīgi nepārprotami noteikt, ka vienīgajiem minēto tunzivju fileju ražošanā izmantotajiem nenoteiktas izcelsmes materiāliem jābūt tunzivīm, kas atbilst HS pozīcijai 0302 vai 0303.

               (10)

               Regulā (EEK) Nr. 2454/93 ir minēti noteikumi par tarifa kvotu pārvaldību. Lai nodrošinātu efektīvu pārvaldību, ko ciešā sadarbībā veic Gvatemalas iestādes, Savienības muitas iestādes un Komisija, šie noteikumi mutatis mutandis būtu jāpiemēro daudzumiem, kas importēti saskaņā ar atkāpi, kura piešķirta ar šo regulu.

               (11)

               Lai varētu efektīvāk uzraudzīt, kā šī atkāpe tiek izmantota, ir jānosaka Gvatemalas iestādēm pienākums regulāri paziņot Komisijai informāciju par izsniegtajām izcelsmes sertifikātu A veidlapām.

               (12)

               Šajā regulā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   1. pants
   Atkāpjoties no 72., 73 un 75.–79. panta Regulā (EEK) Nr. 2454/93, termiski apstrādātas, saldētas un vakuumā iepakotas tunzivju filejas, t. s. “pusliemeņi”, kas atbilst KN kodam ex 1604 14 16 un ir ražoti Gvatemalā no nenoteiktas izcelsmes tunzivīm, kas atbilst HS pozīcijai 0302 vai 0303, uzskatāmi par tādiem, kuru izcelsme ir Gvatemalā saskaņā ar nosacījumiem, kas izklāstīti šīs regulas 2., 3. un 4. pantā.
   2. pants
   Atkāpe, kas paredzēta 1. pantā, attiecas uz produktiem, kurus eksportē no Gvatemalas un deklarē laišanai brīvā apgrozībā Savienībā laikposmā no 2012. gada 1. janvāra līdz 2013. gada 30. jūnijam un uz daudzumiem, kas norādīti šīs regulas pielikumā.
   3. pants
   Šīs regulas pielikumā noteiktos daudzumus pārvalda saskaņā ar Regulas (EEK) Nr. 2454/93 308.a, 308.b un 308.c pantu.
   4. pants
   Gvatemalas muitas dienesti veic vajadzīgos pasākumus, lai veiktu 1. pantā minēto izstrādājumu eksporta kvantitatīvās pārbaudes.
   Izcelsmes sertifikātu A veidlapā, ko saskaņā ar šo regulu izdod Gvatemalas kompetentās iestādes, 4. ailē izdara vienu no šādiem ierakstiem:

               —

               “Derogation – Commission Implementing Regulation (EU) No 1044/2012”;

               —

               “Excepción – Reglamento de Ejecución (UE) no 1044/2012 de la Comisión”.

         Gvatemalas kompetentās iestādes līdz nākošā mēneša beigām pēc katra kalendārā kvartāla Komisijai nosūta ceturkšņa pārskatu par daudzumiem, par kuriem saskaņā ar šo regulu ir izdotas izcelsmes sertifikātu A veidlapa, un šo sertifikātu kārtas numurus.
   5. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2012. gada 1. janvāra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 8. novembrī

            Komisijas vārdā –

            priekšsēdētājs

         José Manuel BARROSO

      (1)  OV L 302, 19.10.1992., 1. lpp.

      (2)  OV L 253, 11.10.1993., 1. lpp.

      (3)  OV L 211, 6.8.2008., 1. lpp.

      PIELIKUMS

                  Kārtas Nr.

                  KN kods

                  Preču apraksts

                  Laikposms

                  Daudzums
                  (neto svars tonnās)

                  09.1627

                  ex 1604 14 16

                  Termiski apstrādātas, saldētas un vakuumā iepakotas tunzivju filejas, t. s. “pusliemeņi”

                  1.1.2012. līdz 31.12.2012.

                  1 975

                  1.1.2013. līdz 30.6.2013.

                  987,5


title: Komisijas Īstenošanas regula (ES) Nr. 74/2013 ( 2013. gada 25. janvāris ), ar ko groza Regulu (ES) Nr. 1125/2010 attiecībā uz labības intervences centriem Vācijā, Spānijā un Slovākijā

text:
               26.1.2013

               LV

               Eiropas Savienības Oficiālais Vēstnesis

               L 26/17

         KOMISIJAS ĪSTENOŠANAS REGULA (ES) Nr. 74/2013
   (2013. gada 25. janvāris),
   ar ko groza Regulu (ES) Nr. 1125/2010 attiecībā uz labības intervences centriem Vācijā, Spānijā un Slovākijā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 41. pantu saistībā ar tās 4. pantu,
   tā kā:

               (1)

               Komisijas 2010. gada 3. decembra Regulas (ES) Nr. 1125/2010, ar ko nosaka labības intervences centrus un izdara grozījumus Regulā (EK) Nr. 1173/2009 (2), pielikumā ir norādīti labības intervences centri.

               (2)

               Saskaņā ar 55. panta 1. punktu Komisijas 2009. gada 11. decembra Regulā (ES) Nr. 1272/2009, ar ko nosaka sīki izstrādātus kopīgus noteikumus Padomes Regulas (EK) Nr. 1234/2007 īstenošanai attiecībā uz lauksaimniecības produktu iepirkšanu un pārdošanu valsts intervencē (3), Vācija, Spānija un Slovākija ir paziņojušas Komisijai par grozīto sarakstu, kurā uzskaitīti to labības intervences centri, un sarakstu ar šo centru glabāšanas vietām (4), kuras ir apstiprinātas kā atbilstīgas Savienības regulējuma nosacījumu obligātajām prasībām.

               (3)

               Tāpēc attiecīgi būtu jāgroza Regula (ES) Nr. 1125/2010 un internetā jāpublicē saraksts ar šo centru glabāšanas vietām, iekļaujot visu informāciju, kura ir nepieciešama valsts intervencē iesaistītajiem tirgus dalībniekiem.

               (4)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,

         IR PIEŅĒMUSI ŠO REGULU.
   1. pants
   Regulas (ES) Nr. 1125/2010 pielikumu groza saskaņā ar šīs regulas pielikumu.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 25. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 299, 16.11.2007., 1. lpp.

      (2)  OV L 318, 4.12.2010., 10. lpp.

      (3)  OV L 349, 29.12.2009., 1. lpp.

      (4)  Intervences centru glabāšanas vietu adreses ir pieejamas Eiropas Komisijas tīmekļa vietnē EUROPA/agriculture: http://ec.europa.eu/agriculture/cereals/legislation/index_en.htm.

      PIELIKUMS
      Regulas (ES) Nr. 1125/2010 pielikumu groza šādi:

                  1)

                  iedaļu “VĀCIJA” aizstāj ar šādu:
                  “VĀCIJA
                  Aschersleben
                  Augsburg
                  Bad Gandersheim
                  Bad Oldesloe
                  Beverungen
                  Brandenburg
                  Bremen
                  Bülstringen
                  Buttstädt
                  Dessau-Roßlau
                  Drebkau
                  Ebeleben
                  Eilenburg
                  Emden
                  Flensburg
                  Gransee
                  Großschirma
                  Güstrow
                  Hamburg
                  Hameln
                  Herzberg
                  Hildesheim
                  Holzminden
                  Itzehoe
                  Kappeln
                  Karstädt
                  Kiel
                  Klötze
                  Krefeld
                  Kyritz
                  Lübeck
                  Ludwigshafen
                  Magdeburg
                  Malchin
                  Neustadt
                  Nienburg
                  Northeim
                  Pollhagen
                  Querfurt
                  Regensburg
                  Rethem/Aller
                  Riesa
                  Rosdorf
                  Rostock
                  Schwerin
                  Tangermünde
                  Trebsen
                  Uelzen
                  Wismar
                  Witzenhausen”;

                  2)

                  iedaļu “SPĀNIJA” aizstāj ar šādu:
                  “SPĀNIJA
                  Andalucia
                  Aragon
                  Castilla y Leon
                  Castilla La Mancha
                  Extremadura
                  Navarra”;

                  3)

                  iedaļu “SLOVĀKIJA” aizstāj ar šādu:
                  “SLOVĀKIJA
                  Bratislava
                  Trnava
                  Dunajská Streda
                  Nitra
                  Dvory nad Žitavou
                  Bánovce nad Bebravou
                  Martin
                  Veľký Krtíš
                  Rimavská Sobota
                  Šurany
                  Košice”.


title: Komisijas Īstenošanas regula (ES) Nr. 459/2014 ( 2014. gada 29. aprīlis ), ar ko groza atsevišķas regulas par preču klasifikāciju kombinētajā nomenklatūrā

text:
               6.5.2014

               LV

               Eiropas Savienības Oficiālais Vēstnesis

               L 133/43

         KOMISIJAS ĪSTENOŠANAS REGULA (ES) Nr. 459/2014
   (2014. gada 29. aprīlis),
   ar ko groza atsevišķas regulas par preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:

               (1)

               Ar Padomes Regulu (ES) Nr. 953/2013 (2) tika grozīts Regulas (EEK) Nr. 2658/87 I pielikums un KN kodi 8528 59 10, 8528 59 40 un 8528 59 80 tika aizstāti ar KN kodiem 8528 59 20, 8528 59 31, 8528 59 39 un 8528 59 70.

               (2)

               Dažās Komisijas regulās par preču klasifikāciju, kuras pieņemtas, lai nodrošinātu kombinētās nomenklatūras, kas izveidota ar Regulu (EEK) Nr. 2658/87, vienādu piemērošanu, ir atsauces uz tādiem KN kodiem, kuri vairs nav spēkā. Tādēļ minētās regulas būtu jāgroza, lai tiktu ņemti vērā attiecīgie spēkā esošie KN kodi.

               (3)

               Par šīs regulas III pielikuma punktu Muitas kodeksa komiteja nav sniegusi atzinumu tās priekšsēdētāja noteiktajā termiņā; šīs regulas I, II un IV pielikumā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   1. pants
   1.   Komisijas Regulas (EK) Nr. 1156/2008 (3), kurā grozījumi izdarīti ar Īstenošanas regulu (ES) Nr. 441/2013 (4), pielikumu aizstāj ar šīs regulas I pielikuma tekstu.
   2.   Komisijas Regulas (EK) Nr. 1172/2008 (5), kurā grozījumi izdarīti ar Īstenošanas regulu (ES) Nr. 441/2013, pielikuma 1. punktu aizstāj ar šīs regulas II pielikuma tekstu.
   3.   Komisijas Īstenošanas regulas (ES) Nr. 1196/2011 (6) pielikumu aizstāj ar šīs regulas III pielikuma tekstu.
   4.   Komisijas Īstenošanas regulas (ES) Nr. 698/2012 (7) pielikumu aizstāj ar šīs regulas IV pielikuma tekstu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 29. aprīlī

            Komisijas

            un tās priekšsēdētāja vārdā –

            Komisijas loceklis

         Algirdas ŠEMETA

      (1)  OV L 256, 7.9.1987., 1. lpp.

      (2)  Padomes 2013. gada 26. septembra Regula (ES) Nr. 953/2013, ar ko groza I pielikumu Regulai (EEK) Nr. 2658/87 par tarifu un statistikas nomenklatūru un kopējo muitas tarifu (OV L 263, 5.10.2013., 4. lpp.).

      (3)  Komisijas 2008. gada 20. novembra Regula (EK) Nr. 1156/2008 par dažu preču klasifikāciju kombinētajā nomenklatūrā (OV L 310, 21.11.2008., 9. lpp.).

      (4)  Komisijas 2013. gada 7. maija Īstenošanas regula (ES) Nr. 441/2013, ar ko groza vai atceļ dažas regulas par preču klasifikāciju kombinētajā nomenklatūrā (OV L 130, 15.5.2013., 1. lpp.).

      (5)  Komisijas 2008. gada 25. novembra Regula (EK) Nr. 1172/2008 par atsevišķu preču klasifikāciju kombinētajā nomenklatūrā (OV L 317, 27.11.2008., 4. lpp.).

      (6)  Komisijas 2011. gada 17. novembra Īstenošanas regula (ES) Nr. 1196/2011 par atsevišķu preču klasifikāciju kombinētajā nomenklatūrā (OV L 303, 22.11.2011., 12. lpp.).

      (7)  Komisijas 2012. gada 25. jūlija Īstenošanas regula (ES) Nr. 698/2012 par atsevišķu preču klasifikāciju kombinētajā nomenklatūrā (OV L 203, 31.7.2012., 34. lpp.).

      I PIELIKUMS

            “PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                                    1.

                                    Ierīce fotoattēlu ierakstīšanai, reproducēšanai un atainošanai (tā sauktais “digitālais fotorāmis”) ar šādiem izmēriem: 17 (garums) × 12,9 (platums) × 12,3 (augstums) cm un šādiem vienā korpusā iebūvētiem pamatkomponentiem:

                                                —

                                                šķidro kristālu (LCD) tipa krāsu ekrāns, kura diagonāles izmērs ir 13 cm (5,1 colla) un izšķirtspēja ir 320 × 240 pikseļi,

                                                —

                                                ligzda abonenta identifikācijas moduļa (SIM) kartei,

                                                —

                                                infrasarkano staru saskarne,

                                                —

                                                iebūvēta atmiņa un

                                                —

                                                vadības taustiņi.

                                          Attēlus šīs ierīces iebūvētajā atmiņā ieraksta no citas saderīgas ierīces (piemēram, mobilā telefona, datu automātiskās apstrādes iekārtas vai ciparu fotoaparāta), izmantojot infrasarkano staru signālu vai SIM karti un multivides ziņojumu pakalpojumu (MMS).
                                    Izmantojot infrasarkano staru signālu, attēlus no šīs ierīces var pārsūtīt arī uz citu saderīgu ierīci.
                                    Ierīce spēj darboties ar JPEG un GIF formāta attēliem, kuru maksimālā izšķirtspēja ir 1 024 × 728 pikseļi.
                                    Ierīce ataino attēlus vai nu pa vienam, vai slīdrādes režīmā.
                                    Iebūvētajā atmiņā var saglabāt līdz 50 attēliem.

                        8528 59 70

                        Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu, XVI sadaļas 3. piezīmi un KN kodu 8528, 8528 59 un 8528 59 70 formulējumu.
                        Tā kā XVI sadaļas 3. piezīmes nozīmē ierīce ir paredzēta trīs funkciju veikšanai (attēlu ierakstīšanai, reproducēšanai un atainošanai), tā klasificējama tā, it kā sastāvētu tikai no tās iekārtas, kas pilda tās galveno funkciju.
                        Tā kā ierīce spēj atainot attēlus, uzskata, ka tās galvenā funkcija ir kalpot par monitoru, kas ir atsevišķa pozīcijā 8528 minēta funkcija.
                        Fakts, ka signālus neataino tieši no ārējiem avotiem, neizslēdz klasifikāciju pozīcijā 8528, jo šajā pozīcijā klasificētie monitori var būt spējīgi uztvert dažādus signālus no dažādiem avotiem (sk. arī harmonizētās sistēmas (HS) skaidrojumus pozīcijai 8528 trešo rindkopu).
                        Tāpēc ierīce klasificējama ar KN kodu 8528 59 70 pie citādiem monitoriem.

                                    2.

                                    Ierīce fotoattēlu un videoattēlu ierakstīšanai, reproducēšanai un atainošanai, kā arī skaņas ierakstīšanai un atskaņošanai (tā sauktais “digitālais fotorāmis”) ar šādiem izmēriem: 33 (garums) × 24,1 (platums) × 4,1 (biezums) cm un šādiem vienā korpusā iebūvētiem pamatkomponentiem:

                                                —

                                                šķidro kristālu (LCD) tipa krāsu ekrāns, kura izmērs pa diagonāli ir 25,4 cm (10 collas) un izšķirtspēja ir 800 × 480 pikseļi,

                                                —

                                                iebūvēta 128 MB atmiņa,

                                                —

                                                atmiņas karšu ligzdas,

                                                —

                                                iebūvēti skaļruņi,

                                                —

                                                divas USB saskarnes,

                                                —

                                                vadības taustiņi.

                                          Tā spēj darboties ar šāda formāta datnēm:

                                                —

                                                skaņa: MP3,

                                                —

                                                fotoattēli: JPEG, GIF,

                                                —

                                                video: MPEG1, MPEG4, MOV, AVI.

                                          Atmiņas karšu ligzdās iespējams ievietot dažādu veidu pusvadītāju energoneatkarīgās datu glabāšanas ierīces.
                                    Attēlus var atainot vai nu pa vienam, vai arī slīdrādes vai sīktēlu režīmā.

                        8528 59 70

                        Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu, XVI sadaļas 3. piezīmi un KN kodu 8528, 8528 59 un 8528 59 70 formulējumu.
                        Tā kā XVI sadaļas 3. piezīmes nozīmē ierīce ir paredzēta trīs funkciju veikšanai (attēlu ierakstīšanai, reproducēšanai un atainošanai), tā klasificējama tā, it kā sastāvētu tikai no tās iekārtas, kas pilda tās galveno funkciju.
                        Ņemot vērā ierīces konstrukciju un koncepciju, tā paredzēta fotoattēlu un videoattēlu atainošanai. Fotoattēlu un videoattēlu ierakstīšana uzskatāma par ierīces sekundāru funkciju. Tādējādi ir uzskatāms, ka tās galvenā funkcija ir kalpot par monitoru, kas ir atsevišķa pozīcijā 8528 minēta funkcija.
                        Fakts, ka signālus neataino tieši no ārējiem avotiem, neizslēdz klasifikāciju pozīcijā 8528, jo šajā pozīcijā klasificētie monitori var būt spējīgi uztvert dažādus signālus no dažādiem avotiem (sk. arī HS skaidrojumu pozīcijai 8528 trešo rindkopu).
                        Šī ierīce nespēj atainot signālus tieši no datu automātiskās apstrādes iekārtas, jo multivides datņu pārsūtīšanai tiek izmantotas tikai USB saskarnes. Līdz ar to klasificēt to apakšpozīcijās 8528 51 00 un 8528 59 31 nav iespējams.
                        Tāpēc ierīce klasificējama ar KN kodu 8528 59 70 pie citādiem monitoriem.”

      II PIELIKUMS

            “PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                                    1.

                                    Ar akumulatoru darbināma ierīce, kurai ir lāzera nolasīšanas sistēma video reproducēšanai un krāsu monitora video atainošanai (tā sauktais “portatīvais DVD atskaņotājs”). Ierīces izmēri ir šādi: 19 (garums) × 14,2 (platums) × 3,7 (augstums) cm, un tās svars ir 800 g.
                                    Monitors ir šķidro kristālu tipa (LCD) ierīce, kura ekrāna diagonāles izmērs ir 21,6 cm (8,5 collas). Ierīces monitoru iespējams grozīt un aizvērt.
                                    Ierīcē ir iebūvēti skaļruņi.
                                    Tai ir šādas saskarnes:

                                                —

                                                atmiņas karšu ligzdas,

                                                —

                                                USB pieslēgvieta,

                                                —

                                                kompozītvideosignāla ievades un izvades ligzda,

                                                —

                                                austiņu ligzda.

                                          Tā spēj nolasīt dažādu formātu audio un video datus no optiskajiem datu nesējiem (piemēram, CD, DVD) un pusvadītāju datu nesējiem (piemēram, USB zibatmiņas).

                        8528 59 70

                        Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu, XVI sadaļas 3. piezīmi un KN kodu 8528, 8528 59 un 8528 59 70 formulējumu.
                        Tā kā XVI sadaļas 3. piezīmes nozīmē ierīce ir paredzēta divu funkciju veikšanai (attēlu reproducēšanai un atainošanai), tā klasificējama tā, it kā sastāvētu tikai no šīs iekārtas, kas pilda tās galveno funkciju.
                        Ņemot vērā ierīces konstrukciju un koncepciju, un jo īpaši ekrāna izmēru, kas atvieglo videomateriālu ilgstošu skatīšanos, ierīces galvenā funkcija ir video atainošana.
                        Šī ierīce nespēj atainot signālus tieši no automātiskās datu apstrādes iekārtas, jo multivides datņu pārsūtīšanai tiek izmantota tikai USB pieslēgvieta. Līdz ar to klasificēt to apakšpozīcijās 8528 51 00 un 8528 59 31 nav iespējams.
                        Tāpēc ierīce klasificējama ar KN kodu 8528 59 70 pie citādiem monitoriem.”

      III PIELIKUMS

            “PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                        Pārnēsājama, ar akumulatoru darbināma elektroniska briļļveida ierīce attēlu atainošanai (t. s. “video brilles”) ar izmēriem salocītā veidā apmēram 15 × 3,5 × 2,5 cm.
                        Elektroniska briļļveida ierīce sastāv no diviem šķidro kristālu displeja (LCD) ekrāniem ar 640 × 480 pikseļu izšķirtspēju katram (virtuāli līdzvērtīgi 2 m attālumā skatītam 80 collu ekrānam) un skaņas apstrādes shēmām, kas iemontētas ietvarā, kurš atgādina briļļu ietvaru.
                        Ierīce ir aprīkota ar šādām saskarnēm:

                                    —

                                    VGA ieeja,

                                    —

                                    audio video (A/V) ieeja.

                              To var pieslēgt automātiskās datu apstrādes (ADA) iekārtai un tādām ierīcēm kā video reproduktori, televīzijas uztvērēji vai spēļu konsoles.
                        Tas rāda virtuālus trīsdimensiju (3D) videoattēlus izklaidei.

                        8528 59 31

                        Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 8528, 8528 59 un 8528 59 31 formulējumu.
                        Tā kā ierīcē nav iebūvēts skaņotājs vai tamlīdzīga ierīce, kas ļautu uztvert televīzijas signālus, to nav iespējams klasificēt pie televīzijas uztvērējaparatūras apakšpozīcijā 8528 72.
                        Ierīce izmanto 2 sīkus LCD ekrānus (katru savai acij), lai radītu virtuālu attēlu, kas līdzvērtīgs 2 m attālumā skatītam 80 collu ekrānam. Ņemot vērā ierīces objektīvās pazīmes un īpašības, un jo īpaši spēju atainot 3D attēlus, tā ir domāta izklaidei – lai skatītos filmas un televīziju vai spēlētu spēles. Līdz ar to klasificēt ierīci apakšpozīcijā 8528 51 nav iespējams, jo to nevar uzskatīt par tādu, ko lieto vienīgi vai galvenokārt pozīcijas 8471 ADA iekārtā.
                        Tā kā monitors spēj atainot ADA iekārtas signālus tādā līmenī, kas ir pietiekams, lai to praktiski izmantotu ar ADA iekārtu, uzskata, ka ierīce pieņemamā funkcionalitātes līmenī spēj atainot signālus no automātiskās datu apstrādes iekārtām.
                        Tādējādi monitors ir klasificējams ar KN kodu 8528 59 31 pie plakaniem ekrāniem, kuros izmantota šķidro kristālu displeju (LCD) tehnoloģija un kuri ar pieņemamu funkcionalitātes līmeni spēj attēlot signālus no automātiskas datu apstrādes iekārtām.”

      IV PIELIKUMS

            “PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                                    1.

                                    Daudzfunkcionāla ierīce (tā sauktais “mehānisko transportlīdzekļu multivides centrs”), kuru lieto mehāniskajiem transportlīdzekļiem un kuram ir divi galvenie komponenti:

                                                —

                                                iebūvēts radiouztvērējs apvienojumā ar CD/DVD atskaņotāju,

                                                —

                                                noņemams skārienjutīgs ekrāns ar šķidro kristālu displeju (LCD), kura ekrāna diagonāles izmērs ir apmēram 17,5 cm (7 collas) un malu attiecība 16:9.

                                          Ierīce ir aprīkota ar savienotājiem, kas dod iespēju uztvert video signālus no ārējiem avotiem, piemēram, atpakaļskata kameras.
                                    Ierīce ir aprīkota ar tālvadību.
                                    Ar ierīci var būt savienots papildu displejs.

                        8528 59 70

                        Klasifikācija noteikta, ievērojot 1., 3.(c) un 6. vispārīgo kombinētās nomenklatūras interpretācijas noteikumu un KN kodu 8528, 8528 59 un 8528 59 70 formulējumu.
                        Ierīce konstruēta tā, lai veiktu dažādas funkcijas (skaņas reproducēšana, video reproducēšana, radiouztveršana, video atainošana), un, ņemot vērā ierīces konstrukciju un koncepciju, neviena no funkcijām nenosaka ierīces pamatīpašības.
                        Tāpēc, piemērojot 3.(c) vispārīgo interpretācijas noteikumu, ierīce klasificējama ar KN kodu 8528 59 70 pie citādiem monitoriem.

                                    2.

                                    Daudzfunkcionāla ierīce (tā sauktais “mehānisko transportlīdzekļu multivides centrs”), kuru lieto mehāniskajiem transportlīdzekļiem un kura izmērs ir apmēram 17 × 5 × 16 cm.
                                    Tas vienā korpusā apvieno radiouztvērēju, skaņas un video reproducēšanas ierīci un krāsu šķidro kristālu displeju (LCD), kura ekrāna diagonāles izmērs ir apmēram 8 cm (3,5 collas).
                                    Ierīce ir aprīkota ar savienotājiem, kas dod iespēju uztvert video signālus no ārējiem avotiem, piemēram, atpakaļskata kameras.
                                    Ierīce var reproducēt skaņu un attēlus no USB zibatmiņas.
                                    Ierīce ir aprīkota ar tālvadību.
                                    Ar ierīci var būt savienots papildu displejs.

                        8528 59 70

                        Klasifikācija noteikta, ievērojot 1., 3.(c) un 6. vispārīgo kombinētās nomenklatūras interpretācijas noteikumu un KN kodu 8528, 8528 59 un 8528 59 70 formulējumu.
                        Ierīce konstruēta tā, lai veiktu dažādas funkcijas (skaņas reproducēšana, video reproducēšana, radiouztveršana, video atainošana), un, ņemot vērā ierīces konstrukciju un koncepciju, neviena no funkcijām nenosaka ierīces pamatīpašības.
                        Šī ierīce nespēj atainot signālus tieši no datu automātiskās apstrādes iekārtas, jo audio un video reproducēšanai no USB zibatmiņas tiek izmatota tikai USB saskarne. Līdz ar to klasificēt to apakšpozīcijās 8528 51 00 un 8528 59 31 nav iespējams.
                        Tāpēc, piemērojot 3.(c) vispārīgo interpretācijas noteikumu, ierīce klasificējama ar KN kodu 8528 59 70 pie citādiem monitoriem.

                                    3.

                                    Daudzfunkcionāla ierīce (tā sauktais “mehānisko transportlīdzekļu multivides centrs”), kādu lieto mehāniskajiem transportlīdzekļiem.
                                    Tas vienā korpusā apvieno radiouztvērēju, skaņas un video reproducēšanas ierīci, radionavigācijas ierīci un krāsu šķidro kristālu displeju (LCD), kura ekrāna diagonāles izmērs ir apmēram 18 cm (7 collas) un malu attiecība 16:9.
                                    Ierīce ir aprīkota ar savienotājiem, kas dod iespēju uztvert video signālus no ārējiem avotiem, piemēram, atpakaļskata kameras vai DVB-T skaņotāja.
                                    Ierīce var reproducēt skaņu un attēlus arī no atmiņas kartes.
                                    Ierīce ir aprīkota ar divām tālvadības pultīm.
                                    Ar ierīci var būt savienots papildu displejs.

                        8528 59 70

                        Klasifikācija noteikta, ievērojot 1., 3.(c) un 6. vispārīgo kombinētās nomenklatūras interpretācijas noteikumu un KN kodu 8528, 8528 59 un 8528 59 70 formulējumu.
                        Ierīce konstruēta tā, lai veiktu dažādas funkcijas (skaņas reproducēšana, video reproducēšana, radiouztveršana, radionavigācija, video atainošana), un, ņemot vērā ierīces konstrukciju un koncepciju, neviena no funkcijām nenosaka ierīces pamatīpašības.
                        Tāpēc, piemērojot 3.(c) vispārīgo interpretācijas noteikumu, ierīce klasificējama ar KN kodu 8528 59 70 pie citādiem monitoriem.”


title: Komisijas Īstenošanas regula (ES) 2015/1723 (2015. gada 22. septembris) par atsevišķu preču klasifikāciju kombinētajā nomenklatūrā

text:
               29.9.2015

               LV

               Eiropas Savienības Oficiālais Vēstnesis

               L 252/7

         KOMISIJAS ĪSTENOŠANAS REGULA (ES) 2015/1723
   (2015. gada 22. septembris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:

               (1)

               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

               (2)

               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

               (3)

               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādītajiem KN kodiem atbilstīgi 3. ailē noteiktajam pamatojumam.

               (4)

               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Būtu jānosaka, ka minētais laikposms ir trīs mēneši.

               (5)

               Šajā regulā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādītajiem KN kodiem.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 22. septembrī

            Komisijas

            un tās priekšsēdētāja vārdā –

            Nodokļu politikas un muitas savienības ĢD ģenerāldirektors

         Heinz ZOUREK

      (1)  OV L 256, 7.9.1987., 1. lpp.

      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).

      PIELIKUMS

                  Preču apraksts

                  Klasifikācija (KN kods)

                  Pamatojums

                  (1)

                  (2)

                  (3)

                              1.

                              Produkts ar stehiometrisku sastāvu, kas satur magnija aluminātu (magnija–alumīnija oksīdu maisījums), ar špineļa kristālisko struktūru, noteikta ķīmiska sastāva produkts nevienādas formas granulu, gabaliņu vai pulvera veidā. Produkta magnija saturs, ko aprēķina kā magnija oksīdu, ir aptuveni 28 masas %, un alumīnija saturs, ko aprēķina kā alumīnija oksīdu, ir aptuveni 72 masas %.
                              Produktu izmanto ugunsizturīgu ķieģeļu un flīžu ražošanai tēraudrūpniecības vajadzībām.
                              Produktu iegūst ķīmiskā reakcijā starp magnija oksīdu un alumīnija oksīdu, sakausējot tos rotācijas krāsnī.

                  2841 90 85

                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu, 28. nodaļas 1. piezīmi un KN kodu 2841, 2841 90 un 2841 90 85 formulējumu.
                  Produktu iegūst ķīmiskā reakcijā, izejvielas sakausējot rotācijas krāsnī. Tas ir stehiometrisks savienojums (noteikta ķīmiska sastāva savienojums), kurā esošo elementu atomu skaitu var izteikt kā nelielu veselu skaitļu attiecību. Tas nav minerālizejviela vai rūda, tāpēc to nevar klasificēt 25. vai 26. nodaļā.
                  Produkti nevienādas formas granulu, gabaliņu vai pulvera veidā ir izejvielas pozīcijas 6815 izstrādājumu ražošanai. Klasificēšana pozīcijā 6815 nav iespējama, jo produkti nav ne gatavi izstrādājumi, ne pusfabrikāti.
                  Produkts tā stehiometriskā sastāva dēļ atbilst 28. nodaļas 1. piezīmes a) apakšpunktam, kurā noteikts, ka minētās nodaļas pozīcijās ietilpst tikai noteikta ķīmiska sastāva savienojumi (t. i., stehiometriska sastāva savienojumi).
                  Špinelis kā noteikta ķīmiska sastāva produkts klasificējams 28. nodaļā kā neorganiskās ķīmijas produkts atbilstīgi tā ķīmiskajam sastāvam.
                  Tāpēc produkts klasificējams ar KN kodu 2841 90 85 pie citādiem oksimetālisko vai peroksimetālisko skābju sāļiem.

                              2.

                              Produkts ar nestehiometrisku sastāvu, kura magnija saturs, ko aprēķina kā magnija oksīdu, ir aptuveni 20–35 masas %, un alumīnija saturs, ko aprēķina kā alumīnija oksīdu, ir aptuveni 58–78 masas %. Produktam ir špineļa kristāliskā struktūra, un tas ir nevienādas formas granulu, gabaliņu vai pulvera veidā.
                              Produktu izmanto ugunsizturīgu ķieģeļu un flīžu ražošanai tēraudrūpniecības vajadzībām.
                              Produktu iegūst ķīmiskā reakcijā starp magnija oksīdu un alumīnija oksīdu, sakausējot tos rotācijas krāsnī.

                  3824 90 96

                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 3824, 3824 90 un 3824 90 96 formulējumu.
                  Produktu iegūst ķīmiskā reakcijā, izejvielas sakausējot rotācijas krāsnī. Tas nav minerālizejviela vai rūda, tāpēc to nevar klasificēt 25. vai 26. nodaļā.
                  Produkts tā nestehiometriskā sastāva dēļ neatbilst 28. nodaļas 1. piezīmes a) apakšpunktam, kurā noteikts, ka minētās nodaļas pozīcijās ietilpst tikai noteikta ķīmiska sastāva savienojumi (t. i., stehiometriska sastāva savienojumi), tāpēc tā klasificēšana 28. nodaļā nav iespējama.
                  Produkti nevienādas formas granulu, gabaliņu vai pulvera veidā ir izejvielas pozīcijas 6815 izstrādājumu ražošanai. Produkti nav klasificējami pozīcijā 6815, jo tie nav ne gatavi izstrādājumi, ne pusfabrikāti.
                  Tāpēc produkts klasificējams ar KN kodu 3824 90 96 pie citādiem ķīmijas vai saskarnozaru rūpniecības ķīmiskajiem produktiem un preparātiem, kas nav minēti vai iekļauti citur.

                              3.

                              Produkts, kura nosaukums ir “magnija un hroma sakausējums”, ir nevienādas formas pelēkas granulas, drumslas vai pulveris ar dažāda lieluma graudiņiem, ar nestehiometrisku sastāvu, kas satur magnija oksīdu un hroma oksīdu. Produktam ir špineļa kristāliskā struktūra, un to izmanto ugunsizturīgu ķieģeļu un flīžu ražošanai tēraudrūpniecības vajadzībām.
                              Produktu iegūst, magnija oksīdu un hroma rūdu sakausējot loka krāsnī.

                  3824 90 96

                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 3824, 3824 90 un 3824 90 96 formulējumu.
                  Produktu iegūst ķīmiskā reakcijā, izejvielas sakausējot loka krāsnī. Tas nav minerālizejviela vai rūda, tāpēc to nevar klasificēt 25. vai 26. nodaļā.
                  Produkts tā nestehiometriskā sastāva dēļ neatbilst 28. nodaļas 1. piezīmes a) apakšpunktam, kurā noteikts, ka minētās nodaļas pozīcijās ietilpst tikai noteikta ķīmiska sastāva savienojumi (t. i., stehiometriska sastāva savienojumi), tāpēc tā klasificēšana 28. nodaļā nav iespējama.
                  Produkti nevienādas formas granulu, gabaliņu vai pulvera veidā ir izejvielas pozīcijas 6815 izstrādājumu ražošanai. Produkti nav klasificējami pozīcijā 6815, jo tie nav ne gatavi izstrādājumi, ne pusfabrikāti.
                  Tāpēc produkts klasificējams ar KN kodu 3824 90 96 pie citādiem ķīmijas vai saskarnozaru rūpniecības ķīmiskajiem produktiem un preparātiem, kas nav minēti vai iekļauti citur.


title: Padomes Īstenošanas regula (ES) 2015/230 ( 2015. gada 12. februāris ), ar kuru īsteno Regulu (ES) Nr. 267/2012 par ierobežojošiem pasākumiem pret Irānu

text:
               14.2.2015

               LV

               Eiropas Savienības Oficiālais Vēstnesis

               L 39/3

         PADOMES ĪSTENOŠANAS REGULA (ES) 2015/230
   (2015. gada 12. februāris),
   ar kuru īsteno Regulu (ES) Nr. 267/2012 par ierobežojošiem pasākumiem pret Irānu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) Nr. 267/2012 (2012. gads 23. marts) par ierobežojošiem pasākumiem pret Irānu un Regulas (ES) Nr. 961/2010 atcelšanu (1) un jo īpaši tās 46. panta 2. punktu,
   tā kā:

               (1)

               Padome 2012. gada 23. martā pieņēma Regulu (ES) Nr. 267/2012.

               (2)

               Eiropas Savienības Vispārējā tiesa ar 2013. gada 12. decembra spriedumu lietā T-58/12 atcēla Padomes lēmumu iekļaut Gholam Golparvar, Ghasem Nabipour, Mansour Eslami, Mohamad Talai, Mohammad Fard, Alireza Ghezelayagh, Hassan Zadeh, Mohammad Pajand, Ahmad Sarkandi, Seyed Rasool un Ahmad Tafazoly Regulas (ES) Nr. 267/2012 IX pielikumā izklāstītajā to personu un vienību sarakstā, uz kurām attiecina ierobežojošus pasākumus.

               (3)

               Balstoties uz jaunu lēmuma pamatojumu, Gholam Golparvar būtu atkal jāiekļauj to personu un vienību sarakstā, kurām piemēro ierobežojošus pasākumus.

               (4)

               Eiropas Savienības Vispārējā tiesa ar 2014. gada 3. jūlija spriedumu lietā T-565/12 atcēla Padomes lēmumu iekļaut National Iranian Tanker Company Regulas (ES) Nr. 267/2012 IX pielikumā izklāstītajā to personu un vienību sarakstā, uz kurām attiecina ierobežojošos pasākumus.

               (5)

               Balstoties uz jaunu lēmuma pamatojumu, National Iranian Tanker Company būtu atkal jāiekļauj to personu un vienību sarakstā, uz kurām attiecina ierobežojošus pasākumus.

               (6)

               Tādēļ Regula (ES) Nr. 267/2012 būtu attiecīgi jāgroza,

         IR PIEŅĒMUSI ŠO REGULU.
   1. pants
   Regulas (ES) Nr. 267/2012 IX pielikumu groza tā, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 12. februārī

            Padomes vārdā –

            priekšsēdētājs

         E. RINKĒVIČS

      (1)  OV L 88, 24.3.2012., 1. lpp.

      PIELIKUMS

                  I.

                  Regulas (ES) Nr. 267/2012 IX pielikuma I daļā izklāstītajā sarakstā iekļauj turpmāk minēto vienību:
                  I.   Personas un vienības, kas iesaistītas ar kodolenerģiju vai ballistiskajām raķetēm saistītās darbībās, un personas un vienības, kuras atbalsta Irānas valdību

                  B.   Vienības

                              Nosaukums

                              Identifikācijas informācija

                              Pamatojums

                              Iekļaušanas datums

                              140.

                                 National Iranian Tanker Company (NITC)

                                             35 East Shahid Atefi Street, Africa Ave., 19177 Tehran, P.O. Box: 19395-4833,

                                          tālr.: +98 21 23801,

                                          e-pasts: info@nitc-tankers.com; visi pasaules biroji

                                 National Iranian Tanker Company sniedz finanšu atbalstu Irānas valdībai ar savu akcionāru, valsts kontrolētu vienību – Irānas Valsts pensiju fonda, Irānas Sociālās apdrošināšanas organizācijas un Naftas rūpniecības darbinieku pensiju un uzkrājumu fonda – starpniecību. Turklāt NITC ir viens no lielākajiem jēlnaftas pārvadātāju operatoriem pasaulē un viens no galvenajiem Irānas jēlnaftas pārvadātājiem. Tādējādi NITC sniedz loģistikas atbalstu Irānas valdībai, pārvadājot Irānas naftu.

                  II.

                  Regulas (ES) Nr. 267/2012 IX pielikuma III daļā izklāstītajā sarakstā iekļauj turpmāk minēto personu:
                  III.
                        Islamic Republic of Iran Shipping Lines (IRISL)

                  A.   Persona

                              Nosaukums

                              Identifikācijas informācija

                              Pamatojums

                              Iekļaušanas datums

                              8.

                                 Gholam Hossein Golparvar

                              Dzimis 1957. gada 23. janvārī; irānis. Personas apliecības Nr. 4207.

                                 Golparvar kungs rīkojas IRISL un ar to saistītu sabiedrību vārdā. Viņš ir bijis IRISL komercdirektors, kā arī SAPID
                                 Shipping Company rīkotājdirektors un akcionārs, HDSL direktors bez izpildpilnvarām un akcionārs un Rhabaran Omid Darya Ship Management Company akcionārs; ES minētos uzņēmumus ir iekļāvusi sarakstā kā tādus, kas rīkojas IRISL vārdā.


title: Komisijas Īstenošanas regula (ES) 2015/199 ( 2015. gada 9. februāris ), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
                  10.2.2015

                  LV

                  Eiropas Savienības Oficiālais Vēstnesis

                  L 33/12

         KOMISIJAS ĪSTENOŠANAS REGULA (ES) 2015/199
         (2015. gada 9. februāris),
         ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
         ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
         tā kā:

                     (1)

                     Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

                     (2)

                     Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

               IR PIEŅĒMUSI ŠO REGULU.

            1. pants
            Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2015. gada 9. februārī

                  Komisijas

                  un tās priekšsēdētāja vārdā –

                  lauksaimniecības un lauku attīstības ģenerāldirektors

               Jerzy PLEWA

            (1)  OV L 347, 20.12.2013., 671. lpp.

            (2)  OV L 157, 15.6.2011., 1. lpp.

            PIELIKUMS

               Standarta importa vērtības atsevišķu veidu augļu un dārzeņu ievešanas cenas noteikšanai

                        (EUR/100 kg)

                        KN kods

                        Trešās valsts kods (1)

                        Standarta importa vērtība

                        0702 00 00

                        EG

                        344,2

                        IL

                        108,1

                        MA

                        78,1

                        TR

                        112,4

                        ZZ

                        160,7

                        0707 00 05

                        JO

                        217,9

                        TR

                        189,4

                        ZZ

                        203,7

                        0709 91 00

                        EG

                        85,3

                        ZZ

                        85,3

                        0709 93 10

                        MA

                        227,2

                        TR

                        241,2

                        ZZ

                        234,2

                        0805 10 20

                        EG

                        45,7

                        IL

                        69,1

                        MA

                        51,4

                        TN

                        54,9

                        TR

                        60,3

                        ZZ

                        56,3

                        0805 20 10

                        IL

                        143,6

                        MA

                        104,9

                        ZZ

                        124,3

                        0805 20 30 , 0805 20 50 , 0805 20 70 , 0805 20 90

                        EG

                        77,5

                        IL

                        135,7

                        JM

                        115,2

                        MA

                        119,0

                        TR

                        81,3

                        ZZ

                        105,7

                        0805 50 10

                        TR

                        60,2

                        ZZ

                        60,2

                        0808 10 80

                        BR

                        65,5

                        CL

                        89,8

                        MK

                        22,6

                        US

                        169,6

                        ZZ

                        87,0

                        0808 30 90

                        CL

                        73,3

                        CN

                        93,4

                        ZA

                        93,1

                        ZZ

                        86,6

               (1)  Valstu nomenklatūra, kas paredzēta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.). Kods “ZZ” nozīmē “cita izcelsme”.